SL Uradni list Evropske unije L 330/16

DIREKTIVA KOMISIJE 2006/120/ES

z dne 27. novembra 2006

o popravku Direktive 2005/30/ES, ki spreminja direktivi Evropskega parlamenta in Sveta 97/24/ES in 2002/24/ES v zvezi s homologacijo dvo- ali trikolesnih motornih vozil zaradi njune prilagoditve tehničnemu napredku

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive 97/24/ES Evropskega parlamenta in Sveta z dne 17. junija 1997 o določenih sestavnih delih in značilnostih dvo- ali trikolesnih motornih vozil (1) in zlasti člena 7 Direktive,

ob upoštevanju Direktive 2002/24/ES Evropskega parlamenta in Sveta z dne 18. marca 2002 o homologaciji dvo- in trikolesnih motornih vozil in o razveljavitvi Direktive Sveta 92/61/EGS (2) ter zlasti člena 17 Direktive,

ob upoštevanju naslednjega:

(1) Direktiva Komisije 2005/30/ES vsebuje nekaj napak, ki jih je treba popraviti.

(2) Treba je pojasniti, da se člen 3(1) Direktive 2005/30/ES nanaša na nove nadomestne katalizatorje, ki so v skladu z Direktivo 97/24/ES, kakor je bila spremenjena z Direktivo 2005/30/ES.

(3) Potrebni so tudi popravki v Prilogi I k Direktivi 2005/30/ES.

(4) Poleg tega je treba vstaviti novo določbo, ki določa, da je prodaja nadomestnih katalizatorjev, ki niso bili homologirani v skladu z Direktivo 97/24/ES, kakor je bila spremenjena z Direktivo 2005/30/ES, ali njihova vgradnja v vozilo po določenem prehodnem obdobju prepovedana.

(5) Direktivo 2005/30/ES je zato treba ustrezno popraviti in spremeniti.

(6) Ukrepi, predvideni s to direktivo, so v skladu z mnenjem Odbora za prilagajanje tehničnemu napredku –

SPREJELA NASLEDNJO DIREKTIVO:

Člen 1

Direktiva 2005/30/ES se popravi:

1. Člen 3(1) se nadomesti: „1. Države članice z 18. majem 2006 v zvezi z novimi nadomestnimi katalizatorji, ki izpolnjujejo zahteve Direktive 97/24/ES, kakor je spremenjena s to direktivo, in so namenjeni za vgradnjo v vozila, ki so bila homologirana v skladu z Direktivo 97/24/ES, ne bodo: (a) zavračale podelitve ES-homologacije v skladu s členom 4(1) Direktive 2002/24/ES; (b) prepovedale njihove prodaje ali vgradnje v vozilo.“

2. V Prilogi I se „oddelek 5 Priloge VI“ v vsem besedilu nadomesti z „oddelek 4a Priloge VI“.

Člen 2

V členu 3 Direktive 2005/30/ES se doda naslednji odstavek 3:

„3. Države članice s 1. januarjem 2009 zavrnejo prodajo nadomestnih katalizatorjev, ki niso bili homologirani v skladu z Direktivo 97/24/ES, kakor je bila spremenjena s to direktivo, ali njihovo vgradnjo v vozilo.“

Člen 3

1. Države članice sprejmejo zakone in druge predpise, potrebne za uskladitev s to direktivo, najpozneje do 30. septembra 2007. Besedilo navedenih predpisov ter korelacijsko tabelo med navedenimi določbami in to direktivo nemudoma pošljejo Komisiji.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 4

Ta direktiva začne veljati na dan objave v Uradnem listu Evropske unije.

Člen 5

Ta direktiva je naslovljena na države članice.

V Bruslju, 27. novembra 2006 Za Komisijo Günter VERHEUGEN Podpredsednik

(1) UL L 226, 18.8.1997, str. 1. Direktiva, kakor je bila nazadnje spremenjena z Direktivo Komisije 2006/27/ES (UL L 66, 8.3.2006, str. 7).

(2) UL L 124, 9.5.2002, str. 1. Direktiva, kakor je bila nazadnje spremenjena z Direktivo Komisije 2005/30/ES (UL L 106, 27.4.2005, str. 17).